У сустрэчы ў Вужгарадзе ўзялі ўдзел 38 ярархаў з 14 Усходніх Каталіцкіх Цэркваў Еўропы. Гэта найбольшая колькасьць удзельнікаў за ўсю гісторыю правядзеньня такіх сустрэчаў. Акрамя біскупаў УГКЦ (з Украіны, Польшчы, Нямеччыны, Францыі і Італіі) на чале са сваім Першаярархам кардыналам Любамірам Гузарам, прыехалі грэка-каталіцкія ярархі з Славакіі, Румыніі, Чэхіі, Грэцыі, Венгрыі, Італіі, Босьніі, Балгарыі, Беларусі, а таксама мараніцкі архібіскуп Кіпру. БГКЦ на форуме прадстаўляў Апостальскі Візітатар архімандрыт Сяргей (Гаек). На адкрыцьці прысутнічаў таксама Апостальскі нунцый ва Ўкраіне архібіскуп Іван Юркавіч.